Seimo narės Rimos Baškienės pareiškimas-sveikinimas Baltų vienybės dienos proga, perskaitytas LR Seimo plenariniame posėdyje

2015-09-22

Šiandien didžiulė šventė - prieš 779 metus mūšyje Šiaulių žemėje buvo pasiekta istorinės reikšmės pergalė, įrašiusi Lietuvą ir baltus į Europos istoriją, atvėrusi kelius Lietuvos valstybės įtvirtinimui. Saulės mūšio pergalės faktą Šiaulių ir Jelgavos miestai pradėjo iškilmingai minėti dar 1986 m., švenčiant 750-ąsias Saulės mūšio pergalės metines.

Lietuvos kultūros fondo bei Saulės mūšio pergalės įamžinimo puoselėtojai ragino Lietuvos ir Latvijos parlamentų narius Saulės mūšio pergalės dieną – rugsėjo 22-ąją – pavadinti Baltų vienybės diena.

(Rezoliucijos tekstas, kurį 1994 m. rugsėjo 22 d. pasirašė Lietuvos kultūros fondo Šiaulių krašto pirmininkas Hubertas Smilgys ir Karaliaus Mindaugo kolegijos kancleris, istorikas Vytautas Baškys, pridedamas).

Lietuvos ir Latvijos parlamentai 2000 metais priėmė šią datą įteisinantį nutarimą. Šiemet penkiolikti metai, kai minime Baltų vienybės dieną.

Rugsėjo 19 d. Rokiškyje vyko Lietuvos ir Latvijos tarpparlamentinis susitikimas, pasidžiaugiant mūsų – tik dviejų baltiškų tautų pasaulyje – buvimu, kviečiant vienybei ir susitelkimui, sprendžiant bendras problemas. Tarpparlamentinės grupės narių, (ypač Seimo nario Vitalijaus Gailiaus), iniciatyva baigiami užkasti grioviai ant istorinių senųjų Lietuvos ir Latvijos kelių, inicijuojamas lietuvių ir latvių kalbų mokymas pasienio mokyklose, mūsų tautų kultūrinis bendradarbiavimas bei kitų bendrų projektų įgyvendinimas. Dėmesio laukia pradėtas ir nebaigtas Saulės mūšio įamžinimo projektas, kurio užbaigimui reikės ir Seimo pritarimo, nes 2016 metais sukaks 780 metų Saulės mūšio pergalei.

Viename ir savo metinių pranešimų, Lietuvos Respublikos Prezidentė Dalia Grybauskaitė sakė: „Kiekvieno iš mūsų priederme turi tapti pareiga lietuviškam žodžiui. Būtent kalba yra pilietiškumo ir atsakomybės už savo šalį, tapatybės, kultūros puoselėjimo ir bendruomenių tarpusavio ryšio visame pasaulyje pradžia“.

„Lietuvių kalba negali tapti politinių sandorių ir sandėrių objektu“ – buvo aiški Prezidentės pozicija.

Ar mums LR Seime užteks atsakomybės už valstybinės kalbos išsaugojimą, kaip tai sugebėjo padaryti Latvijos parlamentarai kompromiso vardan - pirmajame paso puslapyje rašydami valstybine kalba, o antrajame – gimtąja. Apie šio projekto sėkmingą įgyvendinimą tarpparlamentinės grupės susitikime Rokiškyje kalbėjo Latvijos Saeimos narys Romualds Ražuks, siūlydamas Lietuvos politikams pasekti jų pavydžiu. Šiandiena spaudos konferencijoje „ Baltų vienybė, išsaugant valstybinę kalbą“ lietuvių kalbos žinovai ir puoselėtojai akcentavo, kad inicijuojamas įstatymo projektas, kurį tikiuosi pasirašys per 50 tūkst. mūsų šalies piliečių, taps svarbiu, reikšmingu ir vienijančiu. TALKA už valstybinės kalbos išsaugojimą vyksta, kviečiu prie jos prisidėti.

Džiaugiuosi, kad Lietuvos Respublikos Seimas įgyvendino amžiną atilsį Seimo nario Algirdo Patacko idėją pavadinti 2017 metus Piliakalnių metais. Šiandien ant jų bus uždegami Baltų vienybės laužai. Tikiu, kad aktyviai dalyvausime Baltų vienybės dienai skirtuose renginiuose: 19 val. – Mokytojų namų kiemelyje, 20 val. – Verkių rūmų parke ir eilėje kitų vietų.

Kaip skelbė vieno renginio pavadinimas – „Mūsų stiprybė – vienybėje“, įsiklausykime į šiuos žodžius.

Sveikinu visus Baltų vienybės dienos proga !